Troels Lund Poulsen (V), 2004-02-19:
International terrorisme er en strategisk trussel.
Den bringer liv i fare, den betyder store udgifter, og den truer vores åbenhed og vores tolerance i hele verdenssamfundet.
Den nye terrorisme adskiller sig fra mange af de andre ting, vi kender.
Den er først og fremmest international, den benytter sig af elektroniske net og har mange midler til sin rådighed, og dertil kommer, at den ikke er begrænset i sin udførelse på samme måde som andre traditionelle terrororganisationer.
De traditionelle terrororganisationer ønsker sædvanligvis at opnå politisk støtte og holder sig derfor til en vis grad til at angribe militære mål.
Derimod har de nye terrorbevægelser været parat til at gøre brug af ubegrænset vold og forårsage enorme tab.
Tanken om at få fat i masseødelæggelsesvåben virker derfor tillokkende på nogle af dem.
Europa er også blevet et mål for sådanne terrorister og for deres baser.
Logistiske baser for Al-Qaeda er blevet afsløret i England, Italien, Tyskland, Spanien og Belgien, og større angreb på vores del af verden er blevet planlagt, men gudskelov afværget. Den seneste terrorbølge er nogle gange knyttet til voldelig religiøs fundamentalisme.
Årsagerne er her mange, bl.a. moderniseringsprocessen, kulturelle, sociale og politiske kriser samt fremmedgørelsen af unge, der lever i fremmede samfund.
Dette er blevet en del af vores dagligdag.
Den grundlæggende ramme for de internationale forbindelser og samarbejder er FN.
Derfor er det også vigtigt, at Danmark som et lille land gør vores til at styrke FN, således at det bliver ved med at være en slagkraftig organisation, der kan handle effektivt, når det er påkrævet. Hvis vi ønsker, at internationale organisationer og traktater skal være effektive i bekæmpelsen af trusler mod international fred og sikkerhed, må vi også være parat til at handle, når vores regler bliver overtrådt.
Kvaliteten af det internationale samfund afhænger af kvaliteten i de regeringer, der udgør dets grundlag.
Den bedste beskyttelse af vores sikkerhed er en verden bestående af demokratiske stater med en god regeringsførelse.
Derfor skal vi i Danmark og gennem EU-samarbejdet arbejde for at styrke god regeringsførelse.
Vi skal også sikre, at vi bekæmper korruption og magtmisbrug, etablerer retsprincipper og beskytter menneskerettighederne.
Disse andre midler er den bedste garanti for at styrke den internationale orden.
Terrorangrebet mod USA den 11. september 2001 gav anledning til, at der blev foretaget en nærmere vurdering af, om dansk lovgivning er tilstrækkelig til at sikre en effektiv indsats mod terrorisme.
Denne vurdering resulterede som bekendt i en række forskellige lovgivningsinitiativer, som alle er rettet mod terrorisme.
Lovgivningsinitiativerne er samlet i en fælles antiterrorpakke, og de tager alle sammen deres udgangspunkt og udspring i, at Danmark har ratificeret FN-konventionen af 9. december 1999 til bekæmpelse af finansiering af terrorisme samt gennemførelsen af FN's sikkerhedsrådsresolution 1373.
Jeg skal på vegne af Venstre, Socialdemokratiet, Dansk Folkeparti, Det Konservative Folkeparti og Det Radikale Venstre fremsætte følgende:
Forslag til vedtagelse »Folketinget noterer sig, at bekæmpelse af international terrorisme må foregå med respekt for retssamfundets rettigheder for borgerne, og at denne bekæmpelse er et nødvendigt led i forsvaret af demokratiske værdier.
Folketinget noterer sig desuden, at kampen mod terrorisme, herunder Danmarks og det internationale samfunds indsats i henhold til FN's Sikkerhedsråds antiterrorresolutioner under respekt af folkeretten og menneskerettighederne, er en central del af Danmarks udenrigspolitik.«